
Előterjesztés
a Közgyűlés részére
Tisztelt Közgyűlés!
Az Óbuda-Újlak Közösségi Egyesület kezdeményezése nyomán a III. kerületi Önkormányzat az Európai Unió támogatásával megvalósuló Óbudai promenád területén szoborcsoportot kíván elhelyezni a világhírű labdarúgó, Puskás Ferenc tiszteletére. 
A kompozíció megtervezésére az Óbuda–Újlak Közösségi Egyesület meghívásos képzőművészeti pályázatot írt ki. A kezdeményező Egyesület a hat beérkező pályamű mellett a 2012-ben elhunyt Pauer Gyula szobrászművész korábban, e témában elkészített kétalakos terve elbírálását is kérte a művészeti bíráló bizottságtól. A Budapesti Történeti Múzeum Budapest Galéria szakmai bíráló bizottsága a megbízók jelenlétében lefolytatott mérlegelést követően végül a Pauer hagyatékban fennmaradt Puskás figura megvalósítását; a gyermekalakok vonatkozásában pedig Menasági Péter vagy Tóth Dávid szobrászművészek tervének elfogadását javasolta. Fentiekre tekintettel a kezdeményezők a mellékalakok elkészítésére, illetve a főalak kivitelezésének gondozására Tóth Dávid szobrászművészt kérték fel. A tervek szerint 2013. március 28-án kerül felavatásra az így kiválasztott szoborcsoport, mely a pályázati kiírásnak megfelelően, egy a ’70-es években Thessalonikiben készült fotó alapján az öltönyt viselő Puskás Öcsit jeleníti meg, amint az utcán gyerekektől körülvéve egyikük labdájával „dekázik”.
A mű 15 MFt+áfa összköltségéhez a III. kerületi Önkormányzat a Képviselő-testület 750/ÖK/2012.(XI.29.) számú határozatával 10 Mft+áfa összegű támogatást hagyott jóvá, a fennmaradó összeget az Egyesület biztosítja, a Fővárosi Önkormányzatot semmilyen költség nem terheli. Azonban a felállítási helyszíne a III. kerületben (kivett közterület megnevezésű ingatlan, hrsz.: 14772/2) jelenleg a Fővárosi Önkormányzat tulajdonát képezi, ezáltal az 1991. évi XX. törvény 109.§ (1) bekezdése értelmében a tárgyi műalkotás elhelyezéséről a Fővárosi Közgyűlés jogosult dönteni. Fentiek alapján kérem a T. Közgyűlést az alábbi határozati javaslat elfogadására.
Határozati javaslat
A Fővárosi Közgyűlés úgy dönt, hogy:
az 1991. évi XX. törvény 109.§ (1) bekezdése értelmében jóváhagyja, hogy Budapest Főváros III. kerület Óbuda- Békásmegyer Önkormányzata és az Óbuda-Újlak Közösségi Egyesület a felállítási és karbantartási költségek vállalása mellett elhelyezze a Pauer Gyula és Tóth Dávid szobrászművészek által Puskás Öcsi tiszteletére készített kompozíciót az Óbudai promenád területén, a III. kerület Bécsi út – Dereglye utca találkozásánál (hrsz. 14772//2), a járófelületen a következő felirattal: 
PUSKÁS ÖCSI EMLÉKÉRE / PUSKÁS FERENC LABDARÚGÓ 1927-2006 / 
PAUER GYULA SZOBRÁSZMŰVÉSZ 1941-2012 / ALKOTÓTÁRS TÓTH DÁVID SZOBRÁSZMŰVÉSZ / ÁLLÍTTATTA 2013. MÁRCIUS 28-ÁN / BUDAPEST III. KERÜLET ÖNKORMÁNYZATA / ÓBUDA-ÚJLAK KÖZÖSSÉGI EGYESÜLET / (valamint a támogató szervezetek neve kerül feltüntetésre).
határidő:	a határozat megküldésére a döntést követő 30 nap 
felelős: 	Tarlós István főpolgármester

Határozathozatal módja: a határozat elfogadásához egyszerű szavazattöbbség szükséges.
Budapest, 2013 . február „   ”
	Csomós Miklós

